Document ID: 32014R1250

REGOLAMENT TA' IMPLIMENTAZZJONI TAL-KUMMISSJONI (UE) Nru 1250/2014
tal-21 ta' Novembru 2014
li jemenda r-Regolament (KE) Nru 891/2009 fir-rigward ta' kwoti tariffarji għaz-zokkor li joriġina fis-Serbja
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-Artikoli 180 u 187 tiegħu,
Billi:
(1)
Il-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa, u s-Serbja, min-naħa l-oħra (2), (“l-FSA”) ġie approvat bid-Deċiżjoni tal-Kunsill u l-Kummissjoni 2013/490/UE, Euratom (3) u daħal fis-seħħ fl-1 ta' Settembru 2013. L-Artikolu 26(4) tal-FSA jipprovdi aċċess bla dazju fuq l-importazzjonijiet fl-Unjoni ta' prodotti li joriġinaw fis-Serbja tal-intestaturi 1701 u 1702 tan-Nomenklatura Magħquda, fil-limitu ta' kwota tariffarja annwali ta' 180 000 tunnellata.
(2)
Il-Protokoll mal-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tas-Serbja, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea (4) (“il-Protokoll”) ġie ffirmat fil-25 ta' Ġunju 2014. Dan l-iffirmar f'isem l-Unjoni Ewropea, il-Komunità Ewropea tal-Enerġija Atomika u l-Istati Membri ġie awtorizzat bid-Deċiżjonijiet tal-Kunsill 2014/517/UE (5) u 2014/518/Euratom (6).
(3)
L-Artikolu 2 tal-Protokoll jipprevedi emenda għall-Artikolu 26(4) tal-FSA sabiex jiżdiedu l-kwoti tariffarji eżistenti għaz-zokkor li joriġina fis-Serbja fi ħdan limitu ta' kwota tariffarja annwali ta' 181 000 tunnellata.
(4)
Skont l-Artikolu 3 tad-Deċiżjoni 2014/517/UE, il-Protokoll għandu jiġi applikat fuq bażi provviżorja, skont l-Artikolu 14 tiegħu, mill-ewwel jum tat-tieni xahar wara d-data tal-iffirmar tiegħu, sakemm jitlestew il-proċeduri tal-konklużjoni tiegħu. Għaldaqstant, iż-żieda tal-kwoti tariffarji eżistenti għaz-zokkor li joriġina fis-Serbja għandu jidħol fis-seħħ mill-1 ta' Awwissu 2014.
(5)
Ir-Regolament tal-Kummissjoni (KE) Nru 891/2009 (7) jipprovdi għall-ftuħ u l-amministrazzjoni ta' kwoti tariffarji fis-settur taz-zokkor, inklużi dawk li joriġinaw fis-Serbja. Għaldaqstant, huwa meħtieġ li jiġi emendat dak ir-Regolament biex jitqies il-Protokoll.
(6)
Skont l-Artikolu 11 tal-Protokoll, fl-ewwel sena tal-applikazzjoni provviżorja tal-Protokoll, il-volumi tal-kwoti tariffarji l-ġodda u ż-żidiet fil-volumi tal-kwoti tariffarji eżistenti għandhom jiġu kkalkulati bħala pro rata tal-volumi annwali bażiċi speċifikati fil-Protokoll, billi titqies il-parti tal-perjodu li għadda qabel l-1 ta' Awwissu 2014. Għaldaqstant, għas-sena 2014, iż-żieda fil-volum tal-kwoti eżistenti għaz-zokkor li joriġina fis-Serbja għandha tkun disponibbli għall-perjodu bejn l-1 ta' Awwissu 2014 u l-31 ta' Diċembru 2014.
(7)
Peress li skont l-Artikolu 3(1) tar-Regolament (KE) Nru 891/2009 il-kwoti tariffarji huma amministrati għal kull sena tas-suq f'dak is-settur, għandha titqies iż-żieda pro rata fil-volumi tal-kwoti tariffarji miftuħa għas-sena tas-suq 2013/2014 u fil-volumi li għandhom jingħataw għas-sena tas-suq 2014/2015, skont il-Protokoll. Iż-żieda pro rata fil-volum annwali għax-xhur ta' Awwissu u Settembru 2014 tikkorrespondi għal 167 tunnellata zokkor. Peress li din il-kwantità mhux se tkun tista' tintuża qabel tmiem is-sena tas-suq 2013/2014, din għandha tkun disponibbli fis-sena tas-suq 2014/2015.
(8)
Skont it-tieni paragrafu tal-Artikolu 135 tiegħu, l-FSA ma japplikax għall-Kosovo (8). Ir-Regolament tal-Kunsill (KE) Nru 2007/2000 (9) tħassar bir-Regolament (KE) Nru 1215/2009 (10). Peress li r-Regolament (KE) Nru 1215/2009 m'għadux jipprovdi għal konċessjonijiet fuq l-importazzjonijiet fl-Unjoni tal-prodotti fl-intestaturi 1701 u 1702 tan-Nomenklatura Magħquda li joriġinaw fil-Kosovo, għandhom jitħassru r-referenzi tar-Regolament (KE) Nru 2007/2000 u għall-Kosovo tar-Regolament (KE) Nru 891/2009.
(9)
Għaldaqstant, ir-Regolament (KE) Nru 891/2009 għandu jiġi emendat skont dan.
(10)
Peress li s-sena tas-suq 2014/2015 tibda fl-1 ta' Ottubru 2014, l-emendi tar-Regolament (KE) Nru 891/2009 għandhom japplikaw malajr kemm jista' jkun u għaldaqstant dan ir-Regolament għandu jidħol fis-seħħ immedjatament.
(11)
Il-miżuri previsti f'dan ir-Regolament huma konformi mal-opinjoni tal-Kumitat għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Ir-Regolament (KE) Nru 891/2009 huwa emendat kif ġej:
(1)
Fl-Artikolu 1, il-punt (b) jitħassar;
(2)
Fl-Artikolu 1, il-punt (g) jinbidel b'dan li ġej:
“(g)
L-Artikolu 26(4) tal-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tas-Serbja, min-naħa l-oħra (*), kif emendat bil-Protokoll għall-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tas-Serbja, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea (**).
(*) ĠU L 278, 18.10.2013, p. 16." 						
(**) ĠU L 233, 6.8.2014, p. 3”" 						
;
(3)
Fil-punt (b) tal-Artikolu 2, it-terminu “Kosovo” u n-nota ta' qiegħ il-paġna relatata jitħassru;
(4)
Fl-Anness I, il-Parti II jinbidel bit-test tal-Anness ta' dan ir-Regolament.
Artikolu 2
Dan ir-Regolament jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan jibda japplika mis-sena tas-suq 2014/2015.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, il-21 ta' Novembru 2014.

Labels: 17
5
3
18
15